Ondruš, Branislav, poslanec NR SR (2011-07-07):
Vážený pán podpredseda, ďakujem pekne za slovo. Ja chcem dnes predložiť dve interpelácie. V jednej chcem interpelovať pani predsedníčku vlády a v druhej pána ministra Mihála. Takže najskôr tá prvá interpelácia. Takže v prvej interpelácii sa obraciam na pani predsedníčku vlády Slovenskej republiky Ivetu Radičovú vo veci realokácie tzv. eurofondov. Vážená pani predsedníčka vlády, v stredu 2. februára 2011 vláda schválila uznesenie č. 73, ktorým navrhla Európskej komisii, aby súhlasila s realokáciou časti zdrojov z niekoľkých operačných programov do operačného programu doprava, ako aj s realokáciou časti zdrojov v rámci samotného operačného programu doprava medzi jednotlivými prioritnými osami tohto operačného programu. Vláda týmto uznesením uložila vicepremiérovi a ministrovi dopravy, výstavby a regionálneho rozvoja Jánovi Figeľovi, aby s cieľom presadiť túto realokáciu, o uznesení rokoval s príslušnými predstaviteľmi Európskej komisie. Vzhľadom na následnú reakciu člena Európskej komisie pre regionálnu politiku Johanesa Hána zo 17. februára 2011, ktorý v písomnom stanovisku fakticky návrh realokácie odmietol, ako aj vzhľadom na rovnaké výsledky rokovaní pána vicepremiéra a ministra Jána Figeľa v Bruseli, ste aj vy osobne o tejto veci rokovali s predsedom Európskej komisie José Manuelom Barrosom. Po týchto rokovaniach ste na tlačovej konferencii oznámili, že máte od predsedu Komisie písomný prísľub, že na rozdiel od dovtedajších verejných vyjadrení viacerých dotknutých komisárov komisia bude súhlasiť s realokáciou podľa požiadavky slovenskej vlády s tým, že vláda Slovenskej republiky preukáže dostatočné úsilie využiť poskytnuté zdroje podľa terajšej alokácie a ukáže sa, že napriek tomu nie je možné tieto zdroje vyčerpať. Napriek týmto faktom sa, vážená predsedníčka vlády, ukazuje, že vo veci realokácie podľa uznesenia vlády SR č. 73 z 2. februára 2011 sa situácia nezmenila a nesúhlas predstaviteľov Európskej komisie v podstate zabrzdil naplnenie tohto zámeru vlády. Tento fakt môže mať závažný negatívny dopad na pokračovanie výstavby nadradenej cestnej infraštruktúry, pretože cieľom realokácie bolo a je najmä získanie nových zdrojov z európskych fondov finančnej pomoci na výstavbu niektorých úsekov diaľnic. Tým, že terajšia vláda odmietla pokračovať v projektoch formou tzv. verejno-súkromných partnerstiev, je tak prakticky nemožné dokončovať diaľničnú sieť potrebným tempom, nakoľko na to chýbajú financie. To je zlá správa pre regióny, ktorých rozvoj bytostne súvisí s vybudovaním diaľnic či rýchlostných ciest, ktoré ich prepoja so zvyškom Slovenska a zahraničím, najmä smerom na západ. Úsilie realokovať zdroje niektorých operačných programov sa však stretlo aj s odmietnutím odbornej komunity, napr. Slovenskej akadémie vied či predstaviteľov vysokých škôl. Presun významných finančných zdrojov z operačných programov pod gesciou rezortu školstva by podľa nich ohrozilo financovanie potrebných projektov v oblasti vedy a výskumu. Vzhľadom na tieto skutočnosti vás, vážená pani predsedníčka, žiadam o informáciu, ako ďalej pokračuje napĺňanie vyššie uvádzaného uznesenia vlády Slovenskej republiky č. 73? Ako pokračujú jednotliví ministri, jednotliví zodpovední ministri v príprave nových rozpočtov dotknutých operačných programov, ako im to ukladá spomínané uznesenie vlády SR č. 73? Zároveň vás, vážená pani predsedníčka, žiadam o poskytnutie kópie vyššie spomínaného písomného prísľubu predsedu Európskej komisie, ktorý by mal po neúspešných rokovaniach pána ministra a vicepremiéra Figeľa zabezpečiť súhlas Európskej komisie s realokáciou, a teda naplnenie predmetného uznesenia vlády Slovenskej republiky č. 73. Vopred ďakujem. To je teda prvá interpelácia, ktorú vzápätí po tomto bode odovzdám v písomnej podobe aj v podateľni Národnej rady. Druhou interpeláciou sa obraciam na pána ministra práce, sociálnych vecí a rodiny Jozefa Mihála vo veci rekvalifikačných kurzov pre prepúšťaných železničiarov. Vážený pán minister, začiatkom roka 2011 sa vláda opakovane zaoberala projektom reštrukturalizácie štátnych železničných spoločností. Súčasťou tohto projektu malo byť aj rozsiahle rušenie spojov na rôznych tratiach po celom Slovensku a taktiež masové prepúšťanie zamestnancov všetkých troch štátnych železničných spoločností. Po razantných protestoch železničiarskych odborových organizácií, ako aj dotknutých miestnych i regionálnych samospráv ministerstvo dopravy napokon pod politickým tlakom ustúpilo a zrušilo menej spojov osobnej dopravy, ale konečný počet prepúšťaných železničiarov by mal napriek tomu dosiahnuť päťtisíc ľudí v priebehu niekoľkých rokov. V tejto súvislosti, pani predsedníčka vlády železničiarskym odborárom verejne prisľúbila, že o prepúšťaných železničiarov sa bude vláda starať osobitným prístupom. Doslova dokonca povedala, že prepúšťaní železničiari nestrávia ani jeden deň na úrade práce. Aj vy, pán minister, ste verejnosť informovali, že váš rezort spustí osobitné rekvalifikačné kurzy určené pre prepúšťaných železničiarov, spolu s generálnym riaditeľom ústredia práce, sociálnych vecí a rodiny ste prisľúbili, že prepúšťaným železničiarom sa budú osobitne venovať špeciálne vyčlenení pracovníci príslušných úradov práce, sociálnych vecí a rodiny. Vážený pán minister, štátne železničné spoločnosti už začali s prvou vlnou prepúšťania svojich zamestnancov, ale žiadne z mnou uvádzaných prísľubov vláda ani váš rezort neplnia. Doteraz sa nezačali žiadne rekvalifikačné kurzy určené prepúšťaným železničiarom a ústredie práce, sociálnych vecí a rodiny stále nemá schválený národný projekt, ktorým by mohol takéto kurzy financovať prioritne z operačného programu zamestnanosť a sociálna inklúzia. Preto vás žiadam o informáciu, čo momentálne robí ústredie práce, sociálnych vecí a rodiny ohľadom prípravy tohto národného projektu, resp. v akom stave je príprava rekvalifikácií pre prepúšťaných železničiarov? Kedy sa tieto kurzy začnú, ako budú do ich prípravy či realizácie zapojené železničiarske odborové organizácie a ako vyzerá spolupráca ústredia práce, sociálnych vecí a rodiny s jednotlivými štátnymi železničnými spoločnosťami pri osobitnej starostlivosti o prepúšťaných železničiarov? Zároveň vás žiadam o informáciu, aký plán má vaše ministerstvo alebo ústredie práce, sociálnych vecí a rodiny pri umiestňovaní týchto absolventov týchto kurzov na trh práce, presnejšie do konkrétnych nových pracovných miest, aby sa naplnili slová pani premiérky, že prepúšťaní železničiari nestrávia ani jeden deň na úrade práce a teda, že najneskôr po absolvovaní spomínaných rekvalifikačných kurzov nastúpia do nového zamestnania. V tejto súvislosti vás tiež žiadam o informáciu, aké nové pracovné miesta podľa názvu požadovanej profesie a kvalifikácie ponúka Ústredie práce, sociálnych vecí a rodiny Slovenskej republiky týmto prepúšťaným a následne rekvalifikovaným železničiarom. V tejto súvislosti by som rád ešte zdôraznil, že táto problematika je mimoriadne aktuálna z tohto dôvodu, lebo prvých niekoľko sto železničiarov už o zamestnanie v spomínaných troch štátnych železničných spoločnostiach prišlo a zároveň vzhľadom na ukončený školský rok sa dá indikovať, že počet ľudí, ktorí budú evidovaní v evidencii nezamestnaných, bude stúpať, to znamená, že aj tlak na voľné pracovné miesta bude opäť rásť. Vážený pán predsedajúci, ďakujem pekne za slovo.